ตลาดฯให้เวลาEARTHแจงมูลหนี้ภายใน2วัน หลังยื่นคำขอฟื้นฟูฯ
ตลาดฯ ยังไม่ไฟเขียว! ให้เวลา EARTH อีก 2 วันชี้แจงกรณียื่นฟื้นฟูฯ โดยกำหนดให้เผยข้อมูลผ่านระบบตลท.ภายใน 27 ก.ค.นี้
25 ก.ค. 2560

ผู้สื่อข่าวรายงานว่า จากกรณีที่คณะกรรมการบริษัท เอ็นเนอร์ยี่ เอิร์ธ จำกัด (มหาชน) หรือ EARTH เมื่อวันที่ 21 กรกฎาคม 2560 ได้มีมติอนุมัติเรื่องการยื่นคำร้องขอฟื้นฟูกิจการของบริษัทตามที่บริษัทได้ผิดนัดชำระหนี้บรรดาหนี้ตั๋วแลกเงิน หนี้สินเชื่อเพื่อการค้าระหว่างประเทศ หนี้หุ้นกู้ และหนี้กับสถาบันการเงินอื่นๆ ซึ่งในบรรดาเจ้าหนี้ทั้งหมด เจ้าหนี้สถาบันการเงินรายหนึ่งได้เรียกให้บริษัทชำระหนี้ที่ค้างอยู่ตามเงื่อนไขการให้สินเชื่อ ซึ่งบริษัทไม่สามารถชำระหนี้ดังกล่าวตามที่ถูกเรียกร้องมาได้ ส่งผลให้บริษัทถูกระงับการใช้วงเงินสินเชื่อจากสถาบันการเงินทุกแห่งที่บริษัทใช้อยู่
โดยคณะกรรมการบริษัทมีมติให้บริษัทยื่นคำร้องขอฟื้นฟูกิจการต่อศาลล้มละลายกลางในวันที่ 24 กรกฎาคม 2560 และอนุมัติให้บริษัทเป็นผู้ทำแผนฟื้นฟูกิจการ ขณะที่งบการเงินไตรมาส 1 ปี 2560 ซึ่งเป็นงบการเงินฉบับล่าสุดที่นำส่งต่อตลาดหลักทรัพย์ฯ เมื่อวันที่ 12 พฤษภาคม 2560 บริษัทมีสินทรัพย์รวม 35,725 ล้านบาท หนี้สินรวม 25,034 ล้านบาท และส่วนผู้ถือหุ้น 10,686 ล้านบาท
ทั้งนี้ เนื่องจากการขอฟื้นฟูกิจการต่อศาลฯ ส่งผลกระทบต่อสิทธิประโยชน์ของผู้ถือหุ้นอย่างมีนัยสำคัญ ตลาดหลักทรัพย์ฯ ขอให้ EARTH ชี้แจงข้อมูลเพิ่มเติมเกี่ยวกับสาระสำคัญของคำร้องขอฟื้นฟูกิจการว่าบริษัทมีหนี้สินมากกว่าทรัพย์สินอย่างไร พร้อมทั้งให้บอกรายละเอียดของมูลหนี้ โดยแยกเป็นแต่ละกลุ่มเจ้าหนี้ และในส่วนของทรัพย์สินนั้น บริษัทมีการตั้งด้อยค่าทรัพย์สินหรือไม่ อย่างไร
โดย ตลาดหลักทรัพย์ฯ ขอให้ EARTH ชี้แจงข้อมูลเพิ่มเติมดังกล่าวและเผยแพร่ผ่านระบบของตลาดหลักทรัพย์ฯ ภายในวันที่ 27 กรกฎาคม 2560